เอไอเอโชว์ธุรกิจใหม่ดันโต13% ลั่นพร้อมทวงแชมป์กลับมาที่1
กลุ่มบริษัท เอไอเอ เผยมูลค่าธุรกิจใหม่ในไทยปี 2557 โต 13% หวังกลับขึ้นที่ 1&nbsp;
8 เม.ย. 2558

กลุ่มบริษัท เอไอเอ เผยมูลค่าธุรกิจใหม่ในไทยปี 2557 โต 13% หวังกลับขึ้นที่ 1  
นายมาร์ค ทักเกอร์ ประธานเจ้าหน้าที่บริหาร กลุ่มบริษัท เอไอเอ เปิดเผยว่า เอไอเอ ประเทศไทย มีธุรกิจใหญ่เป็นอันดับ 2 ของกลุ่มเอไอเอ โดยปี 2557 มีมูลค่าธุรกิจใหม่เพิ่มขึ้น 13% มีการเติบโตเป็นที่ 2 ในตลาดไทย แต่หวังว่า นายซาลูน ธรรม ประธานเจ้าหน้าที่บริหาร ในไทย จะสามารถทำให้เอไอเอกลับมาเป็นที่ 1 อีกครั้ง
นอกจากนี้ ปีที่ผ่านมามีจำนวนตัวแทนที่มียอดขายติดคุณวุฒิสโมสรตัวแทนล้านเหรียญสหรัฐ หรือ MDRT เพิ่มขึ้น 45% มาอยู่ที่กว่า 500 คน และคาดว่าปี 2558 จำนวนตัวแทนที่ติด MDRT จะเพิ่มขึ้น 50% และปี 2559 จะเพิ่มเป็น 1,000 คน
“ปีนี้ เอไอเอ ประเทศไทย ตั้งเป้าสร้างตัวแทนเต็มเวลา หรือ FA จำนวน 3,000 คน ผมมองว่าน้อยไปน่าจะทำให้ได้ 6,000 คน ซึ่งเป็นเพียง 1 ใน 3 ของตัวแทนทั้งหมดเท่านั้น และสิ่งที่อยากเห็นในปีนี้อีกคือการสร้างตัวแทนที่มีใบอนุญาต IC ไลเซนส์ หรือผู้แนะนำการลงทุนที่ปัจจุบันมี 2,000 คน ควรจะทำให้ได้ 1 หมื่นคน” นายมาร์ค กล่าว
สำหรับผลการดำเนินงานปี 2557 ของบริษัท เอไอเอ สาขาประเทศไทย มีมูลค่าธุรกิจใหม่ (VONB) อยู่ที่ 361 ล้านเหรียญสหรัฐ เติบโต 13% หากคิดจากค่าเงินบาทตามที่แบงก์ชาติกำหนด ณ วันที่ 28 พ.ย. ซึ่งเป็นวันปิดงบประจำปีของเอไอเอ ประเทศไทย อยู่ที่ 32.81 บาท/1 เหรียญสหรัฐจะมีมูลค่าธุรกิจใหม่ 1.18 หมื่นล้านบาท
บริษัทมีอัตรากำไรของมูลค่าธุรกิจใหม่ (VONB Margin) 63.2% เพิ่มขึ้นจากงวดเดียวกันของปีก่อน อยู่ที่ 56.3% ซึ่งเป็นผลมาจากการออกสินค้าด้านสุขภาพผลักดันให้มูลค่าธุรกิจใหม่เติบโตอย่างมาก รวมถึงกรมธรรม์ที่เป็นกลุ่มสัญญาเพิ่มเติมสัญญาหลัก ดึงดูดความสนใจของลูกค้าได้อย่างต่อเนื่อง เมื่อเทียบกับปี 2556 ซึ่งความสำเร็จนี้มาจากการมุ่งเน้นไปที่การขายสินค้าแบบความคุ้มครองและการออมระยะยาว
นอกจากนี้ ตัวแทนที่ติดคุณวุฒิ MDRT ยังสามารถทำยอดขายได้ดีมาก โดยมีสัดส่วนในการสร้างมูลค่าธุรกิจใหม่ให้บริษัทถึง 20% รวมเบี้ยประกันภัยรับทุกประเภท (TWPI) 3,334 ล้านเหรียญสหรัฐ หรือ 1.09 แสนล้านบาท ลดลง 1% จากงวดเดียวกันของปีก่อน มีกำไรจากการดำเนินงานหลังหักภาษีจำนวน 544 ล้านเหรียญสหรัฐ หรือ 1.78 หมื่นล้านบาท เพิ่มขึ้น 3%